62023TO0030_RES
Дело T‑30/23
Fly Persia IKEиAli Barmodeh
срещу
Служба на Европейския съюз за интелектуална собственост
Определение на Общия съд (седми разширен състав) от 8 февруари 2024 година
„Марка на Европейския съюз — Производство по възражение — Встъпване — Член 173, параграф 1 и член 179 от Процедурния правилник — Писмен отговор, представен след изтичане на срока — Членове 142—145 от Процедурния правилник — Неприложимост — Отхвърляне“
Съдебно производство — Встъпване — Превишаване на срока по член 179 от Процедурния правилник на Общия съд от страна в производството пред EUIPO — Невъзможност за встъпване по реда на член 173 от този процедурен правилник — Последици — Невъзможност за встъпване на основание членове 142—145 от посочения процедурен правилник
(член 40, втора алинея и член 53, първа алинея от Статута на Съда, членове 142—145, 173 и 179 от Процедурния правилник на Общия съд)
(вж. т. 17—19, 21 и 29—32)
Резюме
Общият съд, заседаващ в разширен състав от петима съдии, не допуска Dubai Aviation Corp., което е страна в производството пред апелативния състав на Службата на Европейския съюз за интелектуална собственост (EUIPO), да участва в качеството на встъпила страна в производството пред Общия съд, след като е пропуснало срока за представяне на писмен отговор съгласно членове 173 и 179 от Процедурния правилник на Общия съд. Тези разпоредби предвиждат специални правила в областта на интелектуалната собственост за встъпването пред Общия съд на страна в производството пред апелативния състав или отделението по жалбите, различна от жалбоподателя (
1
). Съгласно постановеното определение общите разпоредби относно встъпването, а именно членове 142—145 от този правилник, не се прилагат по отношение на тази страна, ако тя е изгубила възможността да се конституира като страна в производството пред Общия съд на основание член 173 от посочения правилник.
В случая жалбоподателите, Fly Persia IKE и Ali Barmodeh, подават заявка за регистрация на марка на Европейския съюз пред EUIPO. Dubai Aviation Corp. подава възражение срещу регистрацията. Отделът по споровете на EUIPO уважава частично възражението. Жалбата срещу това решение е отхвърлена от апелативния състав на EUIPO (наричано по-нататък „обжалваното решение“).
С жалба, подадена в секретариата на Общия съд, жалбоподателите искат отмяна на обжалваното решение. На 13 февруари 2023 г. жалбата е връчена на Dubai Aviation Corp. в качеството му на страна пред апелативния състав. На 26 април 2023 г. това дружество подава в секретариата на Общия съд документ, озаглавен „Писмен отговор“, като по този начин превишава определения му съгласно член 179 от Процедурния правилник срок (
2
).
Съображения на Общия съд
На първо място, Общият съд подчертава, че правното положение пред Общия съд на страна в производството пред апелативния състав или отделението по жалбите, различна от жалбоподателя пред Общия съд, се урежда от член 173 от Процедурния правилник. Ако тази страна в производството пред апелативния състав или отделението по жалбите не е подала писмен отговор по жалбата в предвидения в това отношение съгласно член 179 от Процедурния правилник срок, тя няма качеството на страна пред Общия съд. Следователно след изтичането на този срок тя не може да представя становища в хода на производството пред Общия съд.
В случая Dubai Aviation Corp. не е подало никакъв процесуален документ преди изтичането на срока, предвиден за представяне на писмен отговор по жалбата, а е подало своя писмен отговор извън този срок. Освен това не е изтъкнало наличието на извънредни обстоятелства, каквито биха били случайно събитие или непреодолима сила. Поради това Dubai Aviation Corp. не е придобило качеството на встъпила страна в производството пред Общия съд съгласно член 173, параграфи 1 и 2 от Процедурния правилник.
На второ място, Общият съд разглежда дали Dubai Aviation Corp. може да бъде допуснато да встъпи на основание членове 142—145 от Процедурния правилник, които определят общите правила за подаване на молби за встъпване пред Общия съд и тяхното разглеждане. В такъв случай то би могло да се ползва от общ срок (
3
).
Общият съд отбелязва обаче, че тези разпоредби, които са част от дял III от Процедурния правилник, отнасящ се до преките производства, са приложими към производствата, посочени в дял IV от него, които се отнасят до съдебните спорове относно правата на интелектуална собственост, освен ако особените разпоредби на дял IV не предвиждат друго. Доколкото дял IV от Процедурния правилник предвижда в членове 173 и 179 специални правила за встъпването пред Общия съд на страна в производството пред апелативния състав или отделението по жалбите, различна от жалбоподателя, членове 142—145 от посочения правилник не се прилагат по отношение на тази страна.
Поради това Общият съд заключава, че след като е изгубило възможността да се конституира в производството като встъпила страна по реда на член 173 от Процедурния правилник, Dubai Aviation Corp. не може да бъде допуснато да встъпи на основание на членове 142—145 от този правилник. По този начин е изключено да се ползва от срока, предвиден член 143, параграф 1 от посочения правилник.
(
1
)	Съгласно член 173, параграфи 1 и 2 от Процедурния правилник „страна в производството пред апелативния състав или отделението по жалбите, различна от жалбоподателя, може да участва в производството пред Общия съд в качеството на встъпила страна, като представи отговор по жалбата в предвидените форма и срок“. „Преди изтичането на срока, предвиден за подаване на писмен отговор, страна в производството пред апелативния състав или отделението по жалбите, различна от жалбоподателя, се конституира като встъпила страна в производството пред Общия съд с подаването на процесуален документ. Тя загубва правното си положение на встъпила страна пред Общия съд, ако не представи отговор по жалбата в предвидените форма и срок“. Член 179 от Процедурния правилник уточнява, че страните в производството пред апелативния състав или отделението по жалбите, различни от жалбоподателя, подават писмен отговор по жалбата в двумесечен срок от нейното връчване.
(
2
)	Във връзка с член 60 от този правилник.
(
3
)	Съгласно член 143, параграф 1 от Процедурния правилник молбата за встъпване се подава в шестседмичен срок от публикуването в Официален вестник на Европейския съюз на съобщението за съответната искова молба или жалба.